****Sak 3 -****

****Årsmelding fra styret for 2023****

*Forslagsstiller: styret*

### Innledning

Årsmeldingen er styrets gjennomgang av arbeidsplanen for foregående år. Ifølge arbeidsplanen for 2023 var det aller viktigste målet for Tromsø SV å sikre fortsatt rødgrønt styre av Tromsø kommune. Dette målet klarte vi sammen. Enten du er med som støttemedlem, om du deltar i arbeidet ved å komme på arrangementer, om du har vært frivillig i valgkampen eller du er folke- eller tillitsvalgt har du bidratt til at av landets tjue mest folkerike kommuner er Tromsø nå eneste kommune med et rødgrønt flertall.

Ved valget i 2023 fikk SV lavere oppslutning i Tromsø enn i 2019 og 2021. I 2019 fikk SV 16,0% og sju kommunestyrerepresentanter. I 2021 fikk SV 15,2% oppslutning. I 2023 fikk SV 5 067 stemmer, 13,2% og seks kommunestyrerepresentanter. Sigrid Bjørnhaug Hammer ble varaordfører.

Etter valget inngår SV i et flertallssamarbeid med Arbeiderpartiet, Rødt, Miljøpartiet de Grønne og Senterpartiet. Sammenlignet med forrige gang det ble høyresideflertall i Tromsø i 2011, er forskjellen at SV fikk 6 mandater i 2023, ikke 2 mandater som i 2011. Ellers er det meste likt som 2011, altså Ap 11 (11), Rødt 2 (3), MDG 2 (1) og Sp 1 (1). (oppslutningen i 2011-mandater).

De som stemte SV fikk god uttelling i den politiske plattformen [Romssa-erklæringen](https://tromso.sv.no/wp-content/uploads/sites/54/2023/10/2023-10-03-romssa-erklaering.pdf), og seieren var viktig for utviklingen av en kommune med gode skoler, en verdig eldreomsorg og et samfunn der vi kutter klimagassutslipp. Blant annet er det enighet om:

* Å bygge og kjøpe flere kommunale boliger. Andelen kommunale boliger i Tromsø skal øke fra 5,9 prosent til 8 prosent i perioden.
* Å sørge for at sosialhjelpsutbetalingene er høye nok til at alle kan leve anstendige liv, jobbe for å øke satsen slik de har gjort i Oslo og i Bergen.
* Framover vil kommunen ha store utfordringer knyttet til rekruttering og kompetanse for å håndtere dette. Samarbeidspartiene vil jobbe for bedre rekruttering og ivaretakelse av kritisk kompetanse i helsesektoren, utdanningssektoren og i andre viktige yrkesgrupper. Vi må bruke pengene på egne ansatte, og unngå alt for stor bruk av vikarer og eksterne konsulenter
* Samarbeidspartiene stiller seg bak nullvekstmålet i byvekstavtalen.
* Å verne om Tromsømarka og tilsvarende bonære friluftsområder på fastlandet og Kvaløya.
* Ikke tillate nye felt med fritidsbebyggelse i områder med myr, fjære og matjord. Samarbeidspartiene vil ta vare på viktige natur, reindrifts- og friluftsområder.

Arbeidsplanen for 2023 følger som [*vedlegg 1*](#_Vedlegg_1:_Arbeidsplanen_1)*,* en liste over arrangementer følger som[*vedlegg 2*](#_Vedlegg_2:_Liste_1)*,* valgkampsekretærens rapport følger som [*vedlegg 3*](#_Vedlegg_3._Valgkamprapport)*,* og en liste over folkevalgte- og tillitsvalgte følger som[*vedlegg 4.*](#_Vedlegg_4:_Liste)

### Sammensetningen til styret

Styret som ble konstituert i starten av 2023 så slik ut

* Matias Hogne Kjerstad (leder),
* Dina Lohne (nestleder),
* Edvard Bjørnson (sekretær),
* Line Solbakken (kasserer),
* Pål Julius Skogholt(gruppeleder),
* Stein Valkoinen,
* Maja Sandvik Lockert
* Abdalla Ali Mohammed,
* Hafsa Abdirahman Mahamed,
* Reinaldo Montalvao,
* Nina Rantala Eriksen,
* Helle Berle Johnsen/ Nicoline Heiberg-Evenstad (Sosialistisk Ungdom),
* Erling Petter Hæsken Trones (studentlaget Tromsø Sosialistiske Studenter)
* Gunnhild Skjold (møtende varamedlem),
* Peter André Jensen (møtende varamedlem),
* Manar Kalaaji (møtende varamedlem),
* og Reidun Berntsen Heggen(møtende varamedlem).

## Arbeidet til styret

Styremøtene varer i utgangspunktet i en og en halv timer, og avholdes normalt én gang i måneden i uken før kommunestyremøtene. Styremøtene starter med en gjennomgang og diskusjon av kommunestyresakene.

Styret har hatt 19 styremøter i 2023, inkludert kortere, digitale valgkampstyremøter (19. januar 2023, 19. februar 2023, 23. mars 2023, 26. april 2023, 18. mai 2023, 14. juni 2023, 31. juli 2023, 2. august 2023, 9. august 2023, 14. august 2023, 16. august 2023, 23. august 2023, 30. august 2023, 6. september 2023, 20. september 2023, 4. oktober 2023, 15. november 2023, 6. desember 2023, 3. januar 2024). Styret har behandlet 73 saker.

Styret samarbeider med Tromsø Sosialistisk Ungdom ved at SU er representert i SVs styre. Styret ivaretar en samarbeidsavtale med Fagforbundet avdeling 177 (Tromsø kommune) og med LO i Tromsø sammen med kommunestyregruppa.

### Medlemsutvikling

2012: 172  
2013: 189  
2014: 190  
2015: 199  
2016: 203  
2017: 232  
2018: 262  
2019: 323   
2020: 329  
2021: 390  
2022: 350  
2023: 323

Tromsø SVs medlemsutvikling er igjen negativ. I år er dette ikke en del av en nasjonal trend. Dette tyder på at det nye styret bør ha søkelys på medlemsverving og medlemspleie. Medlemstallet i Tromsø SV er nå det fjerde høyeste noensinne.

### Vurdering av hvordan arbeidsplanen er gjennomført

Styret vil nedenfor gjøre rede for handlingene som ble vedtatt i arbeidsplanen, før styret deretter vurderer gjennomføringen. Arbeidsplanen følger av [*vedlegg 1*](#_Vedlegg_1:_Arbeidsplanen_1)*,* mens en liste over arrangementer rettet mot medlemmer følger av [*vedlegg 2.*](#_Vedlegg_2:_Liste_1) Valgkamprapporten følger som [*vedlegg 3.*](#_Vedlegg_4._Forretningsordenen)

I arbeidsplanen for 2023 skulle styret

* *«*lage medieoppslag, kronikker og sosiale medier-materiale.
* Vi skal arrangere møter om aktuelle tema, og legge til rette for gode vedtak.
* Vi skal kommunisere godt med medlemmer og andre ved bruk av sosiale medier,   
  e-post og andre kanaler.
* Ha en aktiv og synlig valgkamp med partikontoret som fellesarena og møteplass.
* Arrangere ulike lavterskelaktiviteter for at det skal bli lettere å bli med i partiarbeidet og valgkampen.

Tromsø SV har avholdt 16 møter i 2023. Folkemøtet og valgvaken var de største arrangementene målt i antall deltakere, men styret har hatt et bevisst forhold til de ulike møtene og hvilken funksjon møtene har, så også møtet med færre deltakere har hatt en verdi. Styret har i år lykkes med å avholde ulike lavterskeltiltak/sosiale tiltak, og har blant annet avholdt 1. mai-frokost, oppladning til 8. mars og et møte for nye medlemmer. Sted, tidsbruk og tema kunne ha vært endret for noen av møtene, slik at flere mennesker hadde blitt invitert inn i arbeidet. Idet løpende arbeidet utenfor valgkamp, kan styret bli bedre å invitere folk inn. Styrets opplærings- og skoleringstilbud har bestått i at aktuelle temaer har blitt tatt opp på møter. Det ble avholdt aktivitet i distrikts-Tromsø i valgkampen ved at Sjarkturneen kom i land på Sommerøya.

Styret mener at det alt i alt har gjennomført arbeidsplanen på en tilfredsstillende måte. Den store utfordringen for laget har vært å gi flere mennesker oppgaver. Dette problemet er fremdeles uløst. Mange har i dag lyst til å bidra til å fremme rettferdighet og miljø, men får ikke muligheten på grunn av Tromsø SVs organisering.

### Om valgkampen

SV skulle ifølge arbeidsplanen «ha en aktiv og synlig valgkamp». Siden Tromsø igjen er kommunen med høyest oppslutning for SV av alle byer i landet var valgresultatet godt og valgkampen god. Tromsø SV lyktes med å skaffe et rødgrønt flertall og reddet dermed helsefagarbeiderne i kommunens pensjoner fra privatisering, sikret byvekstavtalen som gjør det enklere for alle tromsøværinger å ferdes, og hindret velferdskuttene høyresiden må gjøre i skole og eldreomsorg for å betale for eiendomsskattekuttene til de rikeste. SV slo hovedmotstander Høyre og beholdt muligheten til å utvikle hele kommunen.

Seieren hadde likevel en bismak. SV tapte ett mandat sammenlignet med 2019. Hovedgrunnen slik styret ser det var at Tromsø SV i 2019 med på oppløpssiden om å få ordføreren, men at vi ikke lyktes med dette i 2023. En av målingene viste i starten av valgkampen et SV-resultat helt nede på 10,3%. Hovedkonkurrent Tromsø Ap gjorde det bedre i 2023 enn i 2019, og Aps valgresultatet er nå marginalt over Aps nasjonale tall istedenfor vesentlig under som i 2019. Tromsø er ikke en større by enn at «borgermester Gunnar Wilhelmsen-fortellingen» kan ha bidratt til å føre venstresidevelgere fra de øvrige partiene til Ap. Tromsø SV fremhevet blant annet at vi vil ta vare på nærnaturen og holde fjordene utslippsfrie fra oppdrett i valgkampen for å skape kontrast til Tromsø Ap. Konfliktlinjene våre var kanskje ikke godt nok etablert og det kan hende at SV ikke lyktes med å skape nok trøkk.

Tromsø SVs nominasjonsliste ble vedtatt 10. november 2022. Pål Julius Skogholt ble valgt til førstekandidat. Sammenlignet med de øvrige partiene i Tromsø tok flere av toppkandidatene gjenvalg i SV. Av SVs 7 kommunestyrerepresentanter søkte 4 gjenvalg på en av de 6 kumulerte plassene. De 2 nye kandidatene som stilte på kumulert plass, var før valget lokallagsleder og kasserer. Det ble holdt egne møter for de ti øverste kandidatene våren 2023.

SVs partiprogramprosess ble ledet av Sigrid Bjørnhaug Hammer, og programmet ble vedtatt 15. mai 2023. Mange medlemmer bidro ved å komme med innspill til programmet og partiet fikk avklart en rekke stridsspørsmål på en ryddig måte. Partiprogrammet til Tromsø SV er først og fremst et verktøy for medlemmene til å bestemme politikken kommunestyregruppen skal føre i kommende periode. Styret vedtok et dokument med valgkampens hovedtemaer i slutten av mai for å spisse budskapet ytterligere. Politikkutviklingen er avgjørende fordi det er måten vi deler makt og arbeider på sammen, som gjør at et resultatene vi oppnår kan bli varige.

Styret startet arbeidet med valgkampen på våren. Styret engasjerte sammen med fylket Synne Sandvik Lockert som valgkampsekretær i den intensive valgkampen. Det ble ikke satt ned en egen valgkampgruppe i Tromsø, så styret hadde denne funksjonen. Styret og kommunestyregruppen ringte alle medlemmene gjennom en rekke dugnadsrunder før sommerferien for å høre hvem som ville bidra og hva de ville bidra med.

Etter sommeren hadde styret valgkampstyremøte én gang i uken. Valgkampstyremøtene ble gjennomført digitalt og varte én halvtime. Møtene hver morgen på Kaffebønna ble denne gangen byttet ut med et mediemøte på partikontoret, der også distriktssekretæren for Troms og Finnmark deltok. Det var en flytende organisering mellom valgkampen i Tromsø og valgkampen i Troms, der Tromsølaget bidro til deler av fylkets arbeid.

Den viktigste og avgjørende ressursen var at medlemmer, tillitsvalgte og kandidater brukte fritiden til å engasjere seg for SV og SVs politikk. De små bidragene var viktigere enn de store, da de mange små bidragene utgjorde den store forskjellen. Tromsø-laget er ifølge verktøyet Zetk.in SV-bylaget der en høyest andel medlemmene deltok i valgkampen, og lokallagsleder har holdt foredrag om hvordan verktøyet ble brukt for fylkesledere og fylkesansatte i etterkant. 22% av medlemmene deltok og ble registret i Zetk.in. Organisatorisk var valgkampen sterkere enn i 2019. Medlemmene la løpesedler i postkasser i hele Tromsø i to runder. De vanlige standene, én gang i uken, lørdagen de siste seks helgene, enkelte helger før det og en rekke ytterligere ganger ble avholdt igjen. Det var en del kommunikasjon med medlemmene om hvordan de kunne bidra. Det var enkelt å få tak i frivillige og mange ville bidra. SU gjorde det beste skolevalgresultatet i landet, og SV ble størst i skolevalget i Tromsø og i Troms. Dette bidro også stort til SVs valgresultat.

Svært mange kandidater, tillitsvalgte og ikke minst støttespillere, bidro med å skrive kronikker på vegne av SV. Laget hadde gode medieutspill gjennom valgkampen. I år ble annonsekjøpet av digitale annonser enda større enn tidligere, og valgkampbudsjettet er brukt opp for første gang på lenge. Det ble produsert gode annonser til både nettaviser, papiraviser, på Facebook/Instagram. I tillegg filmet laget tre videoer. Vi har lært fra forrige valgkamp, og brukte folkene som sto på listen aktivt under valgkampen til å vise mangfoldet og vise frem at SV er et lag, som vil invitere flere med på å skape et grønnere og mer rettferdig samfunn.

Tromsø, 3. januar 2024

Vedlegg:

1 Arbeidsplanen for 2023  
2 Liste over arrangementer  
3 Valgkampsekretærens rapport for 2023  
4 Liste over folkevalgte og tillitsvalgte

### Innstilling

Årsmeldingen fra styret for 2023 vedtas.

Vedlegg 1: Arbeidsplanen for 2023

Arbeidsplan for styret i Tromsø SV 2023

Dette dokumentet er en strategi som skal veilede arbeidet i Tromsø SV i 2023. Arbeidsplanen er retningsgivende.

2023 er et kommunestyrevalgsår. Det betyr at det aller viktigste for året er å sikre fortsatt rødgrønt styre av Tromsø kommune. Videre skal vi fortsette med å gi medlemmene gode kanaler for påvirkning på politikken i Tromsø kommune. Vi ønsker å styrke innsatsen på å engasjere og involvere nye og gamle medlemmer ved å i større grad åpne for deltakelse i partiet og opplæring i SVs politikk, samt SVs gjennomslag og visjoner for Tromsø kommune.

Dette skal være en langsiktig strategi som ikke begrenser seg til valgkampen. For øvrig er det viktig at Tromsø SV legger til rette for at medlemmene skal ha innflytelse på prosesser sentralt i partiet.

Mål:

* Forberede valgkampen til kommunevalget 2023 med fokus på arbeidsdeling og inkludering av medlemsmassen.
* Gjennomføre valgkampen til kommunevalget 2023 ved å aktivt jobbe for at SV får økt oppslutning, minst 8 representanter.
* Fornyet tillit til et flertall på venstresiden i kommunestyret, som SV kan være en del av
* Legge til rette for at medlemmene får innvirkning på politikken i Tromsø og prosesser i partiet.
* Tromsø SV skal være en arena for utvikling av politikk.

Tiltak:

* Tromsø SV skal lage medieoppslag, kronikker og sosiale medier-materiale.
* Vi skal arrangere møter om aktuelle tema, og legge til rette for gode vedtak.
* Vi skal kommunisere godt med medlemmer og andre ved bruk av sosiale medier,   
  e-post og andre kanaler.
* Ha en aktiv og synlig valgkamp med partikontoret som fellesarena og møteplass.
* Arrangere ulike lavterskelaktiviteter for at det skal bli lettere å bli med i partiarbeidet og valgkampen.

Vedlegg 2: Liste over arrangementer

|  |  |
| --- | --- |
| Liste over arrangementer 2023 | |
| 12. januar | Årsmøte i Tromsø SV. Innleder Bjarne Rohde |
| 24. februar | #UniteWithUkraine – Ettårsmarkering mot fullskalainvasjonen |
| 8. mars | Oppladning til kvinnedagen 8. mars |
| 13. mars | Sikkerhetspolitikk og Ukraina. Innleder professor Gunhild Hoogensen Gjørv |
| 30. mars | Medlemsmøte om kommuneplanens arealdel. Innleder Åsne Høgetveit |
| 1. mai | 1. mai-frokost. |
| 15. mai | Programkomitémøtet. Avstemming over partiprogram for 2023-2027-perioden. Innleder Bi Haavind. |
| 25. mai | Ny i SV-møte. Innleder Pål Julius Skogholt. |
| 20. juni | Klimaturné. Innleder Lars Haltbrekken |
| 14. og 15. juli | Åpen lavvo på Riddu Riđđu |
| 22. august | Folkemøte om helse- og omsorg. Innleder Marian Hussein |
| 2. september | Folkemøte med Kirsti Bergstø |
| 18. august | Fredagskaffe (oppdatering om valgkampen). Innleder Pål Julius Skogholt |
| 6. september | Studentstemmen i lokalvalget. Innleder Andreas Skjalg Unneland og Sigrid Bjørnhaug Hammer |
| 7. september | Folkemøte Sommerøya. Innleder Torgeir Knag Fylkesnes og Arne Nævra. |
| 11. september | Valgvake på Storgata camping. |
| 9. oktober | Medlemsmøte. Godkjenning av forhandlingsresultatet. Innleder Pål Julius Skogholt |
| 13. november | Medlemsmøte om budsjettet. Innleder finansdirektør Geir Andersen |
| 18. november | Felles avmarsj i Arctic Pride-paraden |

|  |  |
| --- | --- |
|  |  |

## ****Vedlegg 3. Valgkampsekretærens rapport for valgkampen 2023****

****Valgkampsekretærens rapport for valgkampen 2023****

# Innledning

1.august 2023 tok jeg over stillingen som valgkampmedarbeider, for Marianne Bilden. Ansettelsesperioden har vært fra 1.august til 30.september og er fordelt 50% i Troms SV og 50% for Tromsø SV.

Målet med denne rapporten er å evaluere eget arbeid og hvordan min stilling ble brukt i løpet av valgkampen til kommune- og fylkestingsvalget 2023.

# Generelt

Fordelingen av mine ressurser mellom Troms og Tromsø har vært vanskelig å opprettholde, der jeg opplever at brorparten av arbeidstiden min har gått til Tromsø. Jeg tror at denne skjevfordelingen har oppstått mye på grunn av organisering der blant annet Tromsø sine behov har blitt mer synlig fordi Matias, Pål Julius og Sigrid brukte mye tid på partikontoret. Jeg hadde derfor en tettere dialog med Tromsø-laget hvor jeg kontinuerlig ble tildelt arbeidsoppgaver. Arbeidsoppgavene jeg ble tildelt fra Tromsø var i tillegg mer omfattende og tidkrevende enn arbeidsoppgavene fra Troms. De største oppgavene knyttet til oppfølging av kandidater i de resterende kommunene i Troms fylke har Marianne hatt hovedansvar for. Dialogen mellom Marianne og meg angående hva som ble gjort og burde bli gjort var ustrukturert, som førte til at det var vanskelig å få oversikt over hvor jeg kunne bidra i valgkampsarbeidet til Troms.

Gjennom hele arbeidsperioden har jeg brukt en personlig SV-mail. Denne har blitt brukt til kommunikasjon med både frivillige, folkevalgte og andre jeg har hatt ansvar for å være i kontakt med. Bruk av personlig mail, fremfor Tromsø SV sin mail, har gjort kommunikasjonen mer oversiktlig og strukturert. Både fordi det har bidratt til en tydelig ansvarsfordeling, der jeg har vært sikker på hvilke roller jeg har hatt i hvert prosjekt, og fordi min kommunikasjon ikke har forsvunnet i en allerede full innboks som brukes av flere. Jeg erfarte at arbeidet ble rotete med uavklarte roller i de få tilfellene der jeg var avhengig av å benytte meg av Tromsø SV sin konto.

I løpet av valgkampen ble det satt av en god del tid til ulike møter. Det var daglige morgenmøter hvor Pål Julius, Matias, Sigrid, Marianne og jeg, og periodevis Bjarne deltok. Møtet bidro til at jeg fikk oversikt over hvilke politiske saker som var aktuelle underveis i valgkampen, samt hvilke oppgaver jeg kunne ta tak i. De første ukene deltok jeg også på daglige mediemøter for Troms og Finnmark. Disse møtene var først og fremst en oppsummering av mediemøtene fra Tromsø og oppdatering på arbeid i Finnmark. Jeg konkluderte derfor med at disse møtene var ugunstig bruk av min tid. I tillegg deltok jeg på fylkesstyremøter og AU-møter for Troms. Her ble noen av mine arbeidsoppgaver diskutert og jeg fikk en oversikt over aktivitet i de ulike lokallagene. Møtene var til dels med på å begrense skjevheten i dialog og oppfølging mellom Tromsø og Troms som ble skissert over.

## Læringspunkter

* Fylkessekretær og valgkampmedarbeider bør ved neste valgkamp ha egne ukentlige møter der politisk situasjon og fordeling av arbeidsoppgaver bør diskuteres. Et slikt møte kan gjøre arbeidsfordelingen mellom de to stillingene tydeligere og begrense skjevfordelingen i arbeidsmengden mellom Tromsø og Troms.
* Bruk av egen mail bør være normen også i fremtidige valgkamper for å unngå rot i kommunikasjon.
* Morgenmøter og møter med fylket har fungert godt for å gi oversikt over arbeidsoppgaver. Morgenmøtene med Tromsø kunne med fordel hatt et mer organisatorisk og strategisk preg i noen tilfeller, fremfor et stort fokus på mediebildet.

# Frivillig mobilisering

Arbeidet mitt knyttet til frivillig mobilisering har i stor grad blitt gjennomført i Zetk.in. Her hadde jeg fått oversikt over hvilke frivillige som hadde lyst til å delta på de ulike aktivitetene. Det ble enkelt å holde oversikt over hvem jeg hadde vært i kontakt med og hvilke avtaler som hadde blitt gjort med hver enkelt. Her førte jeg inn blant annet hvem jeg hadde vært i kontakt med, hvilke rode hver enkelt ble tildelt og hvilke tidspunkt frivillige hadde takket ja til å stå på stand.

Det ble gjennomført to roderunder; en før sommeren og en etter sommeren. Det var kun runden etter sommeren jeg hadde ansvar for å organisere. Arbeidet med roderunden var tidkrevende og tok mye av min kapasitet. Jeg hadde dialog med frivillige for å tildele områder og planlegge levering. I tildelingen av roder startet jeg med å ta kontakt med personer som ikke hadde gått rode før sommeren, deretter tok jeg kontakt med de som kun hadde sagt at de var interessert i å gå rode. Til slutt ble personer som hadde vist interesse for flere aktiviteter kontaktet. Frivillige ble kontaktet på mail, og det ble sendt ut purremeldinger på mobil i de tilfellene hvor jeg ikke fikk svar etter i overkant av ei uke. Til slutt ble det sendt ut et nyhetsbrev hvor medlemmene ble bedt om å gi beskjed dersom de hadde mulighet til å gå rode. Det var tre stykker som svarte på dette nyhetsbrevet og var villige til å hjelpe til.

Ved den siste runden var det tre områder som ikke ble dekket. Arbeidet med roderunden ble forsinket på grunn av feil med trykkeriet. De siste løpesedlene var levert ut innen første uken av september. Løpesedlene ble først og fremst levert hjem til de som skulle gå roden. Matias hadde hovedansvaret for å levere løpesedlene med hjelp fra Ken Tore. I noen tilfeller ble løpesedlene hentet på partikontoret. Mye tid ble spart ved å kjøre løpesedlene hjem til folk fremfor å avtale hentetid på kontoret. Jeg har fått tilbakemeldinger fra flere om at rodekartet kan være vanskelig å lese og at mengden løpesedler til området er for lite.

Det var også en rekke stands gjennom hele valgkampen. Jeg hadde ansvar for mobilisering av frivillige til standene siste uken av valgkampen. Dette arbeidet kunne jeg tatt del i tidligere i valgkampen.

## Læringspunkter

* Nyhetsbrev med informasjon om roderunde fungerte kun som en nødløsning.
* Levering av løpesedler til frivillige var tidsbesparende for valgkampmedarbeider, men oppgaven kunne kanskje blitt gitt til en eller to frivillige for å spare tid for Matias.
* Rodekartet bør gås gjennom i forkant av neste valgkamp for å sikre at inndelingen av rodene er gode og at antall løpesedler er tilstrekkelig for hvert område.
* Zetk.in fungerte godt for å holde oversikt over mobiliseringen og dialogen med frivillige

# Innholdsproduksjon

Under årets valgkamp har jeg produsert en god del innhold i form av annonser og innhold på sosiale medier. Arbeidet har blitt gjort både gjennom “masseproduksjon” innhold ved å følge SV sine designmaler, og gjennom egenproduksjon av innhold. Bruk av SV sitt designverktøy Brandmaster har satt begrensninger på utformingen av innhold, men samtidig bidratt til at arbeidet med innholdsproduksjon har blitt effektivisert i stor grad.

Jeg har i løpet av valgkampen produsert en rekke annonser til sosiale medier, papir- og nettaviser. Annonsene ble produsert både for Tromsø og Troms, i tillegg til et samarbeid med LO hvor de betalte for annonser til sosiale medier hvor noen av SV sine listekandidater ble fremhevet. Oppstarten av produksjonen av annonsene for Tromsø gikk litt tregt, dette kommer av at beskjedene som ble gitt var utydelige og arbeidsfordelingen ikke var godt nok avklart. Uklarheten gjaldt spesielt om hvem som hadde ansvar for dialog med avisene for å oppdatere annonsene på nett. Jeg hadde ikke fått tilstrekkelig informasjon om hvordan dette skulle gjøres eller hvordan det hadde blitt gjort tidligere. Det tok derfor litt tid før jeg startet opp dialogen med avisene. For Troms ble det satt opp annonser til sosiale medier der alle 1. kandidatene i kommunene ble presentert kort. Annonsene gikk ut til folk i de respektive kommunene. En synliggjøring av toppkandidatene i form av annonser tror jeg kan ha stor nytte for seg, spesielt i kommuner med mindre ressurser. Arbeidet med slike annonser bør startes opp tidligere i fremtidige valgkamper, slik at mer tid og ressurser kan gå inn i å lage gode og gjennomtenkte annonser for disse.

Fra 13. august og frem til 10. september la jeg ut daglige kandidatpresentasjoner på Facebook og Instagram der tilsammen 36 av listekandidatene ble presentert med navn, bilde og en hjertesak. Arbeidet med disse presentasjonene var omfattende fordi det krevde en dialog med kandidatene. Jeg er usikker på om formen på presentasjonene hadde den effekten som vi ønsket. Formen på innholdet var repetitivt og masseprodusert, og jeg opplever at det til dels har druknet annet innhold. Slike presentasjoner kunne med fordel hatt en variasjon i form der noen utvalgte for eksempel blir presentert i korte videoer fremfor bilder.

Jeg opplever at innholdsproduksjonen er det området som har bært mest preg av at arbeidsperioden min startet i august i stedet for i mai/juni. Det var mangel på rolige perioder med rom til å tenke ut og produsere variert innhold. Jeg fikk dermed ikke tid til å produsere den mengden politiske innlegg til sosiale medier som jeg hadde sett for meg. Dette førte til at spesielt Troms sine sosiale mediekanaler hadde lite innhold i løpet av valgkampen.

## Læringspunkter

* Det bør tas gode bilder av kandidater i forkant av valgkampen. Det manglet spesielt gode og varierte bilder av kandidatene fra Troms.
* Roligere perioder i starten av valgkampen bør brukes til innholdsproduksjon, slik at man ved fremtidige valgkamper sikrer kontinuerlig og godt innhold gjennom hele valgkampen.
* En tydeligere plan og strategi for sosiale medier og annonser bør utvikles tidlig i fremtidige valgkamper for å få en bedre helhet i innholdet som produseres
* Man kan med fordel lage flere korte videoer, både med toppkandidatene og enkelte kandidater lengre ned på lista for å få en større variasjon i innholdet.
* Til neste valgkamp kan man undersøke muligheten for annonser i videoformat
* Tankeoverføring fungerer ikke når man er nyansatt. Tydelige beskjeder og forventningsavklaringer er dermed nødvendig for å unngå misforståelser🙂

Vedlegg 4: Liste over folkevalgte og tillitsvalgte

|  |  |
| --- | --- |
| Liste over folkevalgte og tillitsvalgte | |
| Nasjonalt | |
| Torgeir Knag Fylkesnes | stortingsrepresentant og nestleder i SV |
| Bjarne Rhode | landsstyrerepresentant |
| Stine Østnor | medlem av internasjonalt utvalg |
| Maja Sandvik Lockert | medlem av kvinnepolitisk utvalg |
| Reinaldo Montelvao | medlem av faglig utvalg |
| Sigrid Bjørnhaug Hammer | medlem av miljøpolitisk utvalg |
| Pål Julius Skogholt | leder av forberedende valgkomité til landsmøtet 2023 |
| Matias Hogne Kjerstad | medlem av vedtektskomiteen i forkant av landsmøtet 2022 medlem av evalueringsutvalget for SVs valgkamp |
| Gunhild Johansen | medlem av bedriftsforsamlingen og medlem av kontrollutvalget til Vinmonopolet AS |
| Fylkeskommunalt |  |
| Bjarne Rhode | fylkesråd for utdanning, 3. AU-medlem |
| Sigrid Bjørnhaug Hammer | Tromsø-regionens medlem av fylkesstyret |
| Gunhild Johansen | kvinnepolitisk leder og medlem av fylkesstyret |
| Pål Julius Skogholt | leder av forberedende valgkomité til fylkesårsmøtet 2024 |
| Kommunalt (frem til 1. oktober 2023) | |
| Pål Julius Skogholt | gruppeleder, formannskapsmedlem, leder av Oppvekst og utdanningsutvalget og kommunestyremedlem |
| Abdallah Mohammed Ali | kommunestyremedlem, medlem av Helse og velferdsutvalget og leder av Integreringsrådet |
| Åsne Høgetveit | formannskapsmedlem, kommunestyremedlem, og medlem av Kommune- og byutviklingsutvalget. |
| Gunhild Johansen | leder av Helse- og velferdsutvalget og kommunestyremedlem |
| Maja Sandvik Lockert | kommunestyremedlem og medlem av Kultur-, idrett- og friluftslivutvalget |
| Sigrid Bjørnhaug Hammer | kommunestyremedlem og medlem av Miljø-, klima og samferdselsutvalget |
| Ingrid Hovda Lien | kommunestyremedlem og medlem av Kommune- og byutviklingsutvalget |
| Marie Hella Lindberg | 1. vara til kommunestyret |
| Gerd Karin Bjørhovde | 2. vara til kommunestyret og medlem av Kontrollutvalget |
| Matias Hogne Kjerstad | 3. vara til kommunestyret |
| Bi Haavind | 4. vara til kommunestyret |
| Birgitte Marie Laksforsmo | 5. vara til kommunestyret |
| Tonje Braaten | 6. vara til kommunestyret |
|  | |
| Jørund Jørgensen | leder av Skattetaksnemnda |
| Åsne Høgetveit | medlem i styret til Tromsøbadet |
| Sigrid Bjørnhaug Hammer | medlem av Likestillingsutvalget (ikke et hovedutvalg) |
| Stein Valkoinen | leder av Viltnemnda |
| Anne Birgit Nilsen | medlem av styret til Tromsø kommunale pensjonskasse |
| Maja Sandvik Lockert | medlem av styret til ASVO og av styret til Aurora Kino |
| May-Britt Ellingsen | nestleder i styret til Tromsø havn |
| Pål Julius Skogholt | medlem av styret til Remiks |
| Gunhild Johansen | medlem av styret til Tromsø parkering |
| Kommunalt (etter til 1. oktober 2023) | | |
| Pål Julius Skogholt | | gruppeleder, formannskapsmedlem, leder av Oppvekst og utdanningsutvalget og kommunestyremedlem |
| Sigrid Bjørnhaug Hammer | | varaordfører, formannskapsmedlem og kommunestyremedlem |
| Line Solbakken | | kommunestyremedlem og medlem av Helse- og velferdsutvalget |
| Maja Sandvik Lockert | | kommunestyremedlem og medlem av Miljø-, idretts-, kultur- og samfunnsutviklingsutvalget |
| Abdallah Mohammed Ali | | kommunestyremedlem, medlem av Miljø-, idretts-, kultur- og samfunnsutviklingsutvalget og medlem av Integreringsrådet |
| Matias Hogne Kjerstad | | kommunestyremedlem og nestleder av Kommune- og byutviklingsutvalget. |
|  | |  |
| Sara Ellen Gaup | | 1. vara til kommunestyret og medlem av Oppvekst og utdanningsutvalget |
| Torgeir Knag Fylkesnes | | 2. vara til kommunestyret |
| Åshild Fause | | 3. vara til kommunestyret |
| Pernille Lind Hjertø | | 4. vara til kommunestyret |
| Bi Haavind | | 5. vara til kommunestyret |
| Steinar Eliassen | | 6. vara til kommunestyret og medlem av Kontrollutvalget |
| Jenny Glosemeyer Fangel | | 7. vara til kommunestyret |
|  | | |
| Jørund Jørgensen | | medlem av Overskattetaksnemnda |
| Åsne Høgetveit | | medlem i styret til Tromsøbadet KF |
| Stein Valkoinen | | leder av Viltnemnda |
| Anne Birgit Nilsen | | medlem av styret til Tromsø kommunale pensjonskasse |
| Maja Sandvik Lockert | | medlem av styret til ASVO og av styret til Aurora Kino AS |
| May-Britt Ellingsen | | nestleder i styret til Tromsø havn |
| Pål Julius Skogholt | | styreleder i Remiks (fra 1. juli), medlem av Lyngen landskapsvernområde |
| Gunhild Johansen | | medlem av styret til Tromsø parkering og Tromsø brann og redning KF |
|  |  |